Çuxurludağ
Çuxurludağ – Babək rayonu ərazisində dağ (hünd. 1011,0 m). Nehrəm platosunun cənub-qərb hissəsində, Nehrəm kəndindən 9,0 km cənub-şərqdədir. Üst Tabaşirin Alt Turon yarımmərtəbəsinə aid Noxuddağ lay dəstəsinin vulkanogen-çökmə süxurlarından təşkil olunmuş, şimal-şərq və cənub-qərb yamacları sıldırımlı, yastı təpəli yüksəklikdir.  Tektonik cəhətdən Şərur-Culfa qalxım zonasının Culfa seqmentini təşkil edən antiklinal qalxımın şimal-şərq qanadında yerləşir. Şimal-qərb yamacından şimal-şərq istiqamətli qırılma pozulması keçir. KOTLOVAN DAĞI – Babək rayonu ərazisində Çuxurludağın yerli əhali arasında işlədilən başqa adı.